Il-President Amerikan Joe Biden ordna lill-aġenziji tal-intelliġenza fl-Istati Uniti sabiex jinvestigaw minn fejn oriġina l-virus tal-COVID-19, hekk kif il-kontroverjsa dwar l-oriġini tal-Coronavirus qed dejjem tikber. Fi stqarrija, Biden talab lil numru ta' aġenziji Amerikani biex iżidu l-isforzi tagħhom sabiex jistabillixxu l-oriġini tal-virus, filwaqt li talabhom jirrapportaw dak li sabu fi żmien 90 jum. L-ewwel każ tal-COVID-19 ġie skopert fil-belt Ċiniża ta' Wuhan fl-aħħar tal-2019; għall-ewwel kien maħsub li l-virus beda minn suq tal-ħut u frott tal-baħar, iżda xjentisti jemmnu li l-ewwel każijiet tal-virus għadda minn annimal għall-bniedem. Madanakollu, midja Amerikana rrapportat illi l-evidenza li l-virus ġie minn laboratorju fiċ-Ċina qed dejjem tikber. Il-Gvern Ċiniż ikkundanna dawn ir-rapporti u minflok qal, li l-virus seta' ġie minn laboratorju fl-Istati Uniti.